P6_TA(2006)0455

Moldova (Transnistrien)

Europa-Parlamentets beslutning om Moldova (Transnistrien)

Europa-Parlamentet,

- der henviser til sine tidligere beslutninger om situationen i Moldova og situationen i Transnistrien og især sin beslutning af 16. marts 2006 [1],

- der henviser til partnerskabs- og samarbejdsaftalen mellem Moldova og EU, der trådte i kraft den 1. juli 1998,

- der henviser til handlingsplanen for Moldavia, der blev vedtaget den 22. februar 2005 inden for rammerne af den europæiske naboskabspolitik, og som sigter mod et strategisk samarbejde mellem Republikken Moldova og Den Europæiske Union,

- der henviser til erklæringerne fra topmødet i Istanbul i 1999 i Organisationen for Sikkerhed og Samarbejde i Europa (OSCE) og fra OSCE-Ministerrådets møde i Porto i 2002,

- der henviser til det ukrainske initiativ om en løsning gennem demokrati, som blev lanceret af den ukrainske præsident, Viktor Jusjtjenko, den 22. april 2005,

- der henviser til formandskabets erklæring på Den Europæiske Unions vegne af 18. september 2006 om "folkeafstemningen" i Transnistrien-området i Republikken Moldova,

- der henviser til forretningsordenens artikel 103, stk. 4,

A. der henviser til, at der i den moldoviske region Transnistrien den 17. september 2006 blev afholdt en "folkeafstemning", der sigtede mod regionens fulde uafhængighed og eventuelle forening med Den Russiske Føderation,

B. der henviser til, at hverken den pågældende "folkeafstemning" eller resultatet heraf anerkendes af det internationale samfund, eftersom den var arrangeret fuldstændig ensidigt af Transnistriens undertrykkende styre, hvilket afskar mulighederne for gennem forhandlinger at finde en politisk løsning på konflikten i Moldova, og eftersom de ledende spørgsmål og den manglende opfyldelse af de grundlæggende krav for afholdelse af frie og retfærdige valg, som f.eks. pressefrihed, forsamlingsfrihed og politisk pluralisme, betød, at resultatet af folkeafstemningen på forhånd var givet,

C. der henviser til, at konflikten mellem separatistbevægelsen i Transnistrien og centralregeringen i Moldova i stor udstrækning har bidraget til den manglende stabilitet, der kendetegner hele landet,

D. der henviser til, at der siden 1992 har været ført såkaldte 5+2 partsforhandlinger om Transnistriens status med deltagelse af Moldova, den moldoviske region Transnistrien, Rusland, Ukraine og OSCE, med EU og USA tilknyttet som observatører; der endvidere henviser til, at forhandlingerne brød sammen i april 2006,

E. der henviser til, at Den Europæiske Union for nylig har taget væsentlige skridt til at øge sit engagement i Republikken Moldova og søge en løsning på Transnistrien-konflikten, idet Kommissionen har etableret en permanent delegation i Chisinau, idet der er blevet udnævnt en særlig EU-repræsentant for Moldova med mandat til at bidrage til en holdbar løsning på Transnistrien-konflikten, og idet der er etableret en EU-grænseovervågningsmission i Moldova og Ukraine,

F. der henviser til, at Moldova ifølge FN's Human Development Report fra 2005 er det fattigste land i Europa, og at situationen for så vidt angår Transnistrien er en væsentlig hæmsko for landets samfundsøkonomiske udvikling,

G. der henviser til, at Den Russiske Føderation i begyndelsen af 2006 forbød import af landbrugsprodukter (vin, frugt og grøntsager) fra Moldova og Georgien, hvilket i betydelig grad skader den økonomiske udvikling i disse to lande,

H. der henviser til, at de ensidige uafhængighedsbevægelser i Transnistrien, Sydossetien og Abkhasien ikke støttes af nogen international organisation, og at der i OSCE- og FN-regi hele tiden arbejdes på at genoprette Moldovas og Georgiens suverænitet og territoriale integritet,

1. fordømmer kraftigt bestræbelserne i den moldoviske region Transnistrien på at få erklæret regionen uafhængig ved hjælp af en ensidigt arrangeret såkaldt folkeafstemning;

2. opfordrer Den Russiske Føderations regering til at indstille sin støtte til denne bevægelse og især til afholdelsen af såkaldte folkeafstemninger om regionens uafhængighed; opfordrer Den Russiske Føderations regering til at give sin fulde støtte til de multilaterale bestræbelser på at finde en løsning på konflikterne i dens nabolag; opfordrer desuden Den Russiske Føderations regering til at opfylde de forpligtelser, som Rusland påtog sig i Europarådet i 1996, og som er afspejlet i afgørelserne fra OSCE-topmødet (Istanbul 1999) og OSCR-ministerrådet (Porto 2002) vedrørende tilbagetrækningen af russiske styrker og våben fra Moldovas territorium; er bekymret over de manglende fremskridt på dette område;

3. anerkender ikke afholdelsen og resultatet af "folkeafstemningen" om den moldoviske region Transnistriens uafhængighed og dens mulige tiltrædelse af Den Russiske Føderation, da folkeafstemningen strider mod Republikken Moldovas internationalt anerkendte suverænitet og territoriale integritet, og da det undertrykkende styre i Transnistrien ikke giver mulighed for, at folkets vilje frit kan komme til udtryk;

4. understreger, at løsningen af Transnistrien-konflikten spiller en afgørende rolle for fremme af politisk stabilitet og økonomisk velstand i Republikken Moldova og i regionen som helhed; understreger behovet for en fredelig løsning af konflikten i tråd med FN's charter og konventioner og OSCE's erklæringer samt med fuld respekt for Republikken Moldovas suverænitet og territoriale integritet inden for landets internationalt anerkendte grænser;

5. opfordrer alle konfliktens parter til at afstå fra at iværksætte foranstaltninger, som vil kunne føre til en yderligere eskalation af konflikten og til ufortøvet at vende tilbage til forhandlingsbordet og fortsætte 5+2 forhandlingerne med henblik på at finde en hurtig og gennemsigtig løsning på konflikten;

6. opfordrer Rådet, medlemsstaterne og Kommissionen til fortsat at give deres fulde støtte til bestræbelserne på at finde en politisk og fredelig løsning på de regionale konflikter i EU's og Den Russiske Føderations naboområde og henstiller indtrængende til dem at drøfte disse spørgsmål på deres næste møder med Den Russiske Føderations præsident og regering;

7. opfordrer den moldoviske regering til at iværksætte tillidsskabende foranstaltninger og nye initiativer for indbyggerne i Transnistrien, som giver dem positive incitamenter til fuldt ud at støtte en fredelig genforening af staten, idet minoriteterne sikres sproglige rettigheder, og det lokale selvstyre bevares;

8. fordømmer de selvproklamerede transnistriske myndigheders fortsatte undertrykkelse, chikane og intimidering af de uafhængige medier, ngo'er og civilsamfundet;

9. beklager, at der ikke er sket væsentlige fremskridt i EU-forhandlingerne om en lempelse af visumreglerne og en tilbagetagelsesaftale med Moldova; opfordrer Rådet og Kommissionen til at fremskynde processen hen imod indgåelse af en aftale med Moldova om lempelse af visumreglerne og sikre gennemførelsen heraf; mener, at det er uretfærdigt og diskriminerende, at transnistriske borgere med russisk pas nemmere kan rejse til EU end moldoviske borgere, hvilket bidrager til øgede spændinger i Transnistrien og hæmmer løsningen af konflikten;

10. giver udtryk for sin tilfredshed med Ukraines beslutning af marts 2006 om at indføre nye toldregulativer for grænsehandel med Transnistrien i tråd med international ret;

11. glæder sig over de gode resultater, der er opnået af EU's grænseovervågningsmission på grænsen mellem Moldova og Ukraine, som blev etableret i marts 2005 og spiller en vigtig rolle i bekæmpelsen af korruption, ulovlig handel og smugling ved at skabe øget gennemsigtighed og opbygge tilstrækkelig operationel og institutionel kapacitet i Moldova til at sikre effektiv grænsekontrol og således bidrager til en løsning af Transnistrien-konflikten;

12. giver udtryk for sin stærke og vedvarende støtte til det moldoviske folks bestræbelser på at indføre et velfungerende demokrati, retsstatsprincippet og respekt for menneskerettighederne, hvilket er afgørende for at sikre, at reformerne skrider fremad;

13. pålægger sin formand at sende denne beslutning til Rådet, Kommissionen, Moldovas regering og parlament, Rumæniens regering, Ukraines regering, Den Russiske Føderations regering, De Forenede Staters regering, OSCE's generalsekretær samt Europarådets generalsekretær.

[1] "Vedtagne tekster", P6_TA(2006)0099.

--------------------------------------------------